TV-seriene lærer deg dansk og svensk

TV-seriene er blitt en viktig arena for det nordiske språket. Men vi forstår hverandre stadig dårligere her i Norden.

Sofie Gråbøl og hennes danske kolleger lærer oss dansk

Kaja Korsvold

6. des. 2012 16:45 Sist oppdatert 7. desember 2012

I neste uke får den danske skuespilleren Ghita Nørby Foreningen Nordens språkpris. Nørby ble kjent i hele Norden gjennom den populære TV-serien Matador. Nå er hun aktuell i norske Halvbroren. NRKs nye, store TV-serie som starter etter nyttår.

— TV-seriene betyr enormt mye for nordisk språkforståelse, sier språkviter og forfatter Helene Uri. Serier som svenske Beck og Wallander og danske Forbrytelsen og Broen gjør det lettere å forstå hverandre. Sånn sett er det fint at en skuespiller som Ghita Nørby vinner prisen, sier Uri.

Les også Kan du svensk?

De yngre generasjoner forstår hverandre dårligere enn før, viste rapporten "Håller språket i hop i Norden" fra 2005. Både Helene Uri og Per Egil Hegge, bekrefter dette.

— Dansker av Ghita Nørbys generasjon forstår stort sett norsk. De yngre gjør det ikke, sier Hegge.

— Rapporten fra 2005 konkluderte med at nordmenn er flinkest til å forstå og at danskene er litt flinkere enn svensker. Samtidig jobber det nå så mange svensker i Norge, at det må ha betydd noe, sier Uri.

Hegge er pessimist

— Danskene er de som har mistet mest av forståelsen i løpet av den siste halvannen generasjon, sier Hegge, som syns utsiktene til bedre nordisk språkforståelse er dystre.

Begge språkviterne mener TV-serier kan bli den viktigste læremesteren i årene som kommer.

— Norge bør lage bedre TV-drama for å få danskene til å forstå, sier Hegge.

- Jeg ønsker meg flere samproduksjoner for barn og unge. Og når Astrid Lindgren dubbes blir jeg bare lei meg. Da jeg var liten så vi på svensk barne-TV og hadde aldri problemer med forståelsen, sier Uri.

Hun mener det er viktig å være oppmerksom på den nordiske språkunionen.

- Vi må ikke ta hverandre for gitt

— Det er viktig at vi ikke tar hverandre for gitt. De siste årene har mange svensker tatt jobb i Norge og Danmark. Det er bra. Tenk bare på hva broen mellom Malmø og København betyr. At studenter velger å studere i de nordiske landene er også interessant.

Les også Kan du dansk?

— Før var vi orientert mot hverandre. Nå er det utlandet og USA som gjelder. Mine barn ser på amerikanske serier, mens jeg vokste opp med én norsk og to svenske kanaler. København var for nordmenn det New York er i dag, sier Uri.

Nordens språkpris ble etablert i 2010 av Foreningen Norden. Fredrik Skavlan fikk prisen i 2010 og den svenske musikeren Timbuktu fikk prisen i fjor. Prisen er et verk av en samtidskunstner.